ኢትዮጵያ በማህበራዊና ኢኮኖሚ ልማት ዘርፎች ከፍተኛ ለውጥ አስመዝግባለች…. የአሜሪካ ምክትል አምባሳደር
አዲስ አበባ፤ ሐምሌ 6/2005 (ዋኢማ) – ኢትዮጵያ በጤና፣ በትምህርትና ሌሎች ማህበራዊና ኢኮኖሚ የልማት ዘርፎች እያስመዘገበች ያለው እድገት በዓለም ደረጃ የተመሰከረለት መሆኑን በኢትዮጵያ የአሜሪካ መንግስት ምክትል አምባሳደር አረጋገጡ። አምባሳደሯ በባህርዳር ከተማ በኢየሩሳሌም የህጻናትና ማህበረሰብ ልማት ድርጅት እየተከናወነ ያለውን ስራ፣ የፈለገ ህይወት ሆስፒታልና ሌሎች የጤና ተቋማትን ከመጎብኘታቸውም ባሻገር ለገነሜ ላይብረሪ መጻህፍትና በስነ ጽሁፍ ተወዳድረው ከአንድ እስከ ሶስተኛ ለወጡ ተማሪዎች ሽልማት አበርክተዋል። ምክትል አምባሳደር ሚስ ሞሊ ፊ በስነስርዓቱ ላይ እንደገለጹት እየተመዘገበ የሚገኘውን ከፍተኛ ለውጥ አጠናክሮ ለማስቀጠል መንግስታቸው ጠንካራ ድጋፍ ያደርጋል። የኢትዮጵያ መንግስት ከአንደኛ ደረጃ እስከ ከፍተኛ ትምህርት ተቋማት የግሉን ዘርፍ ያሳተፈ የትምህርት መስፋፋትና ተደራሽነት ላይ ትኩረት በመስጠቱ በሁለቱም ጾታዎች በርካታ ዜጎች ከመሃይምነትና ኋላቀርነት እየተላቀቁ መምጣታቸውን ገልጸዋል። ከዓለም ህዝብ ግማሽ የሆኑት የሴቶችን መብትና እኩልነት በማረጋገጥ አገራቸውን ጨምሮ የመላው ዓለም ችግር መሆኑን ጠቁመው ኢትዮጵያ ግን ሴቶችን በማስተማርና በማሰልጠን የመወሰን አቅማቸው እንዲጎለብትና በልማት ከወንዶች ጋር እንዲሳተፉ በማስቻል በወሰደችው ቁርጠኛ አቋም ስኬት ላይ መሆኗን አስረድተዋል። መንግስት መላ ህዝቡን በማሳተፍ በጤና፣ በትምህርትና ሌሎች ማህበራዊና ኢኮኖሚያዊ የልማት ዘርፎች ላይ በዓለም ደረጃ የተመሰከረለት ለውጥ ማስመዝገቡን አስታውቀዋል። በሁሉም አካባቢ የጤና ኤክስቴንሽን ሰራተኞችን በማሰልጠን ማሰማራት በመቻሏ በኤች.አይ.ቪ/ኤድስ፣ያለ እድሜ ጋብቻን በማስቆም፣ በስነ ተዋልዶ፣ የእናቶችና ህጻናት ሞት በመቀነስና ሌሎች ሞትን የሚያስከትሉ ተላላፊ በሽታዎች በእጅጉ እንዲቀንሱ ማስቻሉን አምባሳደሯ ገልጸዋል።የአሜሪካ መንግስት የተመዘገበውን ከፍተኛ ለውጥ እውቅና ከመስጠት በተጨማሪ የተገኘውን ለውጥ በዘላቂነት ለማስቀጠል በትምህርት፣ በጤና፣ በድህነት ቅነሳና ሌሎች ማህበራዊና ኢኮኖሚ ልማቶች የሚያደርገውን ድጋፍ አጠናክሮ እንደሚያስቀጥል ተናግረዋል። በኢየሩሳሌም የህጻናትና ማህበረሰብ ልማት ድርጅት ዋና ዳይሬክተር አቶ ሙሉጌታ ገብሩ በበኩላቸው በአገራችን በተለያዩ አካበቢዎች ለሚከናወኑ የማህበረሰብ አቀፍ ልማት ትግበራ የአሜሪካ ኢምባሲ ድጋፍ እንዳልተለያቸው ገልጸዋል። በድሬደዋ፣ ሃረር፣ ጅማና ሌሎች አካባቢዎች ወጣቱና ህጻናት ዘመናዊ እውቀት እንዲቀስሙ የሚያስችል የመጻህፍትና የቁሳቁስ ድጋፎችን እያደረገ እንደሚገኝ ገልጸዋል። በባህርዳር ከተማ የሚገኘው የገነሜ ቤተ መጻህፍት መላ ህዝቡ ከሚጠቅመበት በተጨማሪ የህጻናት ቤተ መጻህፍት ለብቻው በማዘጋጀት ከ17ሺህ በላይ የተለያዩ መጻህፍት የሚገኝበት፣ የኢንተርኔትና ሌሎች አገልግሎቶችን የሚያገኙበት መሆኑን አስታውቀዋል። የክልሉ ትምህርት ቢሮ ተወካይ አቶ ሃብታሙ ብዙነህ መንግስታዊ ያልሆኑ ድርጅቶች መንግስት የማይደርስባቸውን ሃብቶች በማፈላለግና በማምጣት መንግስት የነደፈውን ፖሊሲና ስትራቴጂ ለማፋጠን እየደረጉት ያለው አስተዋጽኦ የሚደነቅ ነው ብለዋል። እንድ ኢዜአ ዘገባ ተሸላሚ ተማሪ ዮሃንስ ድረስና ሰዓዳ አብዱ በኢምባሲው የተደረገላቸው ድጋፍ በቀጣይ የበለጠ በማንበብ፣ በመጻፍና በመመራመር ለአገራቸው የሚኖራቸውን ሚና ለማሳደግ እንዳነሳሳቸው ገልጸዋል።